Lapissa kirkkoherrat aikovat kieltäytyä vihkimästä samaa sukupuolta olevia avioliittoon, vaikka avioliittolain päivityksen myötä se olisi mahdollista maaliskuun alusta alkaen.

Lapissa on yhdeksäntoista kirkkoherraa, joista kuusitoista vastasi Yle Rovaniemen kyselyyn.

Kaikki kyselyyn vastanneet kirkkoherrat sanoivat toimivansa kirkkolain, kirkolliskokouksen päätöksen ja pappislupauksensa mukaisesti. Kirkon ylin toimielin, eduskuntaa vastaava kirkolliskokous, on linjannut avioliiton olevan miehen ja naisen välinen.

Neljä kirkkoherraa kieltäytyisi vihkimisestä myös uskonnolliseen vakaumukseensa vedoten.

Kirkko päättää omista vihkikäytännöistään Kirkkohallituksen täysistunto on valmistanut kirkolliskokouksen pyynnöstä oikeudellisen selvityksen uuden avioliittolain vaikutuksista kirkolle. Selvityksessä todetaan, että: avioliittolain mukaan kirkolla on uuden lain voimaan tultua edelleen oikeus päättää itse vihkimiskäytännöistään.

uusi laki ei luo papeille velvollisuutta vihkiä samaa sukupuolta olevia henkilöitä avioliittoon.

papin tekemä samaa sukupuolta olevan parin vihkiminen on kuitenkin pätevä, mikäli vihittäessä on noudatettu avioliittolaissa säädettyjä vihkimisen ehtoja ja muotoa.

jos pappi vihkii samaa sukupuolta olevan parin, vihittäville seuraamuksia ei synny. Mahdolliset seuraamukset papin osalta käsittelee tuomiokapituli.

asiantuntijat eivät näe perusoikeudellista näkökulmaa sille, että kirkon olisi muutettava avioliittokäsitystään ja sen mukaista vihkimiskäytäntöä. Aikaa myöten lainsäädännön ja muun sääntelyn olisi kuitenkin hyvä olla mahdollisimman yhdenmukainen. Lähde: Evankelis-luterilainen kirkko (siirryt toiseen palveluun)

Yksikään Yle Rovaniemen kyselyyn vastanneesta kirkkoherrasta ei suostu myöskään siunaamaan maistraatissa solmittua liittoa, jos kyseessä on samaa sukupuolta oleva pari.

Seitsemän kirkkoherraa sanoi olevansa valmis järjestämään rukoushetken samaa sukupuolta olevien puolesta. Rukoushetki on ollut sallittu vuodesta 2002, jolloin parisuhteen rekisteröinti tuli mahdolliseksi.

Samansuuntaisia vastauksia antoivat myös pääkaupunkiseudun kirkkoherrat kyselyssä, jonka teki Helsingin Sanomat sekä Kirkko ja kaupunki (siirryt toiseen palveluun). Kyselyn mukaan valtaosa Helsingin, Espoon ja Vantaan kirkkoherroista ei salli pappiensa vihkiä samaa sukupuolta olevia. Kyselyn mukaan vihkimisen sallisi viisi kirkkoherraa ja kolme aikoo itse vihkiä pareja vastoin kirkon linjaa.

Uusi Rovaniemi -paikallislehden tekemän kyselyn mukaan Rovaniemellä on muutama pappi (siirryt toiseen palveluun), jotka ovat valmiita harkitsemaan samaa sukupuolta olevien kirkkovihkimistä, eli uhmaamaan esimiehiään.

Lapissa kirkkoherroille ei toistaiseksi ole esitetty pyyntöjä samaa sukupuolta olevien vihkimisestä.

"En ole mikään omatuntoni soolotaiteilija"

– En toistaiseksi aio vihkiä samaa sukupuolta olevia pariskuntia avioliittoon. En, vaikka pidän tasa-arvoisen avioliittolain toteutumista hyvänä asiana, Sodankylän seurakunnan kirkkoherra Hanna Kuusela sanoo.

Touko Yrttimaa / Yle

Kuusela, kuten enemmistö Yle Rovaniemen kyselyyn vastanneista kirkkoherroista, sanoo olevansa valmis vihkimään homo- ja lesbopareja, jos kirkolliskokous sen jossain vaiheessa sallii. Enemmistö kirkkoherroista kuitenkin koki, ettei "sooloilu" ole suotavaa.

– Evankelis-luterilaisen kirkon pappina ja seurakunnan kirkkoherrana en ole tässä tai muissakaan kysymyksissä mikään omatuntoni soolotaiteilija vaan sitoutunut kirkkolakiin ja -järjestykseen sekä ajantasaiseen ohjeistukseen esimerkiksi piispainkokoukselta, Kuusela muotoilee.

Kuuselan tiedossa on, että kirkossa kerätään listaa niistä papeista, jotka ovat ilmaisseet vihkivänsä homo- ja lesbopareja 1. maaliskuuta alkaen.

Tasa-arvoisen avioliittolain kannattajia mielenosoituksessa Kansalaistorilla Helsingissä marraskuussa 2014. Mikko Stig / Lehtikuva

Tuleeko vihkipäätöksestä oikeusselkkausta?

Kirkkoherra Hanna Kuusela sanoo pelkäävänsä, että tuomiokapituliin aletaan tehdään kanteluja tai tutkintapyyntöjä paitsi papeista jotka alkavat vihkiä avioliittoon, mahdollisesti myös papeista jotka kieltäytyvät vihkimästä.

– Minusta tilanne on vähintäänkin hämmentävä, ovathan kantelut mahdollisia ilmeisesti vihkimisistä mutta myös vihkimättä jättämisistä! Arkkipiispa Kari Mäkisen viimeaikaisia ajatuksia lainaten: kirkon sanoman ydin ei ole avioliitto. Kipeä ja ajankohtainen asia tämä meille kirkossa ja seurakunnissa nyt kuitenkin on. Tehdäänpä niin tai näin, osa seurakuntalaisista loukkaantuu, Kuusela sanoo.

Kuusela arvioi, että hiippakuntien piispat ja tuomiokapitulit ovat nyt kirkossa piikkipaikalla paitsi ohjeistamisessa ja tukemisessa, myös rohkaisemisessa avoimeen keskusteluun.

"Vakaumukseni vastaista"

Osa kirkkoherroista sanoi samaa sukupuolta olevien avioliiton olevan myös heidän uskonnollista vakaumustaan vastaan.

Esimerkiksi Kittilän kirkkoherra Mika Niskanen sanoo samaa sukupuolta olevien vihkimisen olevan paitsi kirkon virallisen linjan, myös hänen henkilökohtaisen vakaumuksensa vastaista.

– En aio vihkiä, enkä salli, että meidän papit vihkivät. Tästä on selkeä hiippakuntamme piispan ohjeistus, joka nojaa kirkkomme viralliseen linjaan ja opetukseen. Kukin kirkkomme papeista on pappisvihkimyksen yhteydessä antanut lupauksen, jossa sitoutuu kirkkomme opetukseen, Niskanen sanoo.

Mitä tapahtuisi, jos joku papeista päättäisi vihkiä samaa sukupuolta olevan parin? Olisiko edessä varoitus tai erottaminen?

– Olisin yhteydessä tuomiokapituliin jatkotoimenpiteisiin liittyen. Toimenpiteet ovat heidän käsissään, Niskanen kertoo.

"Kukaan ei päätä seksuaalisesta suuntautumisestaan"

Posion seurakunnan kirkkoherra Leena Pudas korostaa samanarvoisuutta, vaikkei samaa sukupuolta olevia pareja vihkisikään.

– Jokainen ihminen tarvitsee elämäänsä Jumalan siunausta ja läsnäoloa. Olemme kaikki ihmiset samanarvoisia Jumalan edessä riippumatta siitä, mikä on seksuaalinen suuntauksemme. Uskon, että ihminen ei voi itse valita omaa seksuaalista suuntautumistaan, Pudas sanoo.

– Rukoileminen toisten ihmisten puolesta on tärkeä osa papin työtä. Ihmisten puolesta voisin rukoilla, mutta suhtaudun varauksella samaa sukupuolta olevien liiton siunaamiseen.

Tilojen antaminen parien käyttöön vaihtelee

Hajontaa vastauksissa syntyi myös siinä, antavatko seurakunnat tiloja juhlakäyttöön. Muutama vastaaja oli valmis antamaan kirkon tiloja homo- ja lesboparien vihkikäyttöön.

Esimerkiksi Keminmaassa tiloja saa käyttöön, mutta Rovaniemellä, Utsjoella, Muoniossa ja Enontekiöllä ei.

– Samaa sukupuolta oleville pareille voidaan antaa tiloja juhlaa varten, heidän puolestaan rukoilemme ja heidän esteiden tutkintansa hoidamme, mikäli pyyntö tulee meidän seurakuntaan, Keminmaan seurakunnan kirkkoherra Sanna Komulainen sanoo.

– Itse en aio vihkiä samaa sukupuolta olevia pareja ja seurakuntiemme kirkkojakaan ei voida käyttää heidän vihkimiseen. Vihittyjen nimet voidaan kuitenkin lukea kirkossa jumalanpalveluksen yhteydessä ja henkilöt voidaan sisällyttää rukoukseen, Muonion ja Enontekiön kirkkoherra Pertti Lahtinen sanoo.